# Alteritate

Alteritatea diziplina askotan erabiltzen den kontzeptua da, hala nola filosofia, antropologia, etnologia eta geografia. Angelo Turcoren arabera, baina baita Levy eta Lussaulten hiztegiari jarraituz ere, hauxe da alteritatea:
| « | Bestea denaren ezaugarria, «norbera» denaz edo norberaren erreferentziazko errealitateaz kanpokoarena; erreferentzia hori izan daiteke gizabanakoa eta, hedaduraz, talde bat, gizarte bat eta leku bat. (Alteritatea) esperientzian oinarrituz finkatzen da (eta alteritatea) bestearen kondizioa da, norberaren begiradatik.. | » |
Hitza latin berantiarreko alteritasetik dator, eta horrek diferentzia esan nahi du; “alteritate”ren antonimoa “identitatea” da, edo bestea bere ezberdintasunean onartzea, hala kulturaz nola erlijioz. Alteritatearen auzia eremu intelektual zabal batean agertzen da: filosofia, morala eta zuzenbidea, baita gizakiaren eta gizartearen zientziak ere. Gai hori hainbat gizarte-zientziatan aztertu da bereziki, askotan sortu zirenetik, adibidez, antropologian, edo garai klasikotik, adibidez, soziologian. Era berean, ez da esparru estetikotik at geratu; izan ere, literatura-lanekin, lan plastikoekin eta musikalekin batera, irakasgai zabal bat eskaintzen du bestearekiko harremana eta horren irudikapena aztertzeko, batez ere irudimenaren formez ari garenean. Adibide gisa aipa daitezke Edward Saïd literatura-teorikoaren lanak, batez ere Ekialdean interesatzen direnak, edo Tzvetan Todorovek gogoeta frantsesari buruz egindako lanak.
Kontzeptua Emmanuel Levinas filosofoak ere landu zuen 1967tik 1989ra bitartean idatzitako saiakera batzuetan, 1995ean argitaratutako Alteritatea eta transzendentzia bilduman jasoak. Hor, besteekiko harremanari buruzko ikerketa bat egin zuen. Larritasunezko etsipen edo isolamendu gisa deskribatzen duen bakardade horretatik ateratzeko, gizakiak bi bide har ditzake, ezagutzatik edo soziabilitatetik. Hala ere, ezagutza ez da nahikoa benetako bestea aurkitzeko, eta ezin du inola ere ordeztu soziabilitatea; berau alteritateari zuzenean lotuta dago, eta bakardadetik irtetea ahalbidetzen du. Levinas asko interesatu zen soziabilitateak alteritatearekin duen harremanarekin Éthique et Infini idazlanean. 1982an argitaratu zen bilduma hori, eta Emmanuel Levinas eta Philippe Nemoren arteko elkarrizketak biltzen ditu. Baieztatu du Bestea aurpegia dela, eta onartu egin behar dela. Une horretan jartzen den begiradak Bestearekin benetako topaketa sortzen du. Alteritate-erlazio batean, elkarrekiko konpromisoa dago, batak bestearekin du erantzukizuna. Autore horren irudiko, Bestea haren aurpegian aurkitu ondoren, konturatzen gara haren erantzule garela: beraz, hurbiltasun berri bat dago Besteekiko.

## Erreferentziak

* ↑ Angelo Turco
* ↑ Levy et Lussault, 58-59. or.
* ↑ Définition de Turco. Lévy et Lussault, 2003, p. 58
* ↑ Altérité dans la base du Centre national de ressources textuelles et lexicales. ..
* ↑ Grollet, 2005.
* ↑ Jodelet, 2005.
* ↑ Levinas, 1995.
* ↑ Levinas, 1982.

## Bibliografia

* Grollet Philippe, 2005, Laïcité : utopie et nécessité [archive], coédition des Éditions Labor & Espace de Libertés.
* Jodelet Denise, 2005, Formes et figures de l'altérité, in "L'Autre : regards psychosociaux" dirigé par Margarita Sanchez-Mazas et Laurent Licata, chapitre 1, p. 23-47, Les Presses de l'université de Grenoble, Grenoble.
* Lévinas Emmanuel, 1982, Éthique et Infini, Fayard, France.
* Lévinas Emmanuel, 1995, Altérité et transcendance, Fata Morgana, Paris.
* Lévy Jacques et Lussault Michel, 2003, Dictionnaire de la géographie et de l'espace des sociétés, Paris, Berlin.

## Kanpo estekak

* Datuak: Q583580